गुवाहाटी , 3 सेप्टेमबर : दुलाराय आसाम बेंगलि लाइमोन फरायसा आफादा ( ए ए बि वाय एस एफ ) आसामनि रैखाकबसनि दलिल महरै गनायजानाय नोगोरारि सोदांनाय फारिलाइखौ सोदांनाय खामानियाव नांथाबना थानाय एन आर सि नि हादोरसायारि सामलायगिरि आरो गुबुन गुबुन मावख' गोराफोरखौ 1971 माइथायनि आगुनि नंगुबै ' रिफुजी फोरमानलाइ'खौ बोखारनाय नि गोख्रों अजद दैखांदों । गुवाहाटीनि दिसपुर प्रेस क्लाबआव मंगलबारखालि खुंनाय खौरांगिरि मेलनि गेजेरजों फरायसा आफादनि दैदेनगिरिमोना बुंङो दि आसामखौ थार गोसोजों मोजां मोननाय सिबिनाय सुबुंनिफ्राइ सोंखारिनाया फैदों । नंगुबै फोरमानलाइ होसेयावबो इलिजिबुल गनायजानाया थारैनो जोबोद दुखुनांथाव होनना फोरमायो । दुलाराय बर' फरायसा आफाद सुंद'यै आसुआ फोसावनाय बिबुंथिनि बादिब्ला जोबथा नोगोरारि सोदांनाय फारिलाइ फोसावनायाव भारतारि सुबुंआ नंगुबै फोरमानलाइ होसेयावबो इलिजिबुल महरै नुजादों । माखासे फरायसा आफादनि बादिब्ला बिदेशी सानजानाय गासैबो आयेन बादियै गावनि जोनोम जायगायाव बोखार होनांगौ । जाय जाथाया थारैनो नंगुबै भारतारि थागिबि सुबुंफोरखौ समखिखांहोदों । बेराफारसेथिं , दुलाराय एस सि सुरक्षा परिषद आसामनि आफादगिरि स्वपन कुमार मण्डलआ बुंदोंदि भारतारि सुबुंङा फोसाव जानाय जोबथा नोगोरारि सोदांनाय फारिलाइ निफ्राय सासेबो हगारजानो नाङा होनना खौरांगिरि मेलनि गेजेरजों मिथिहोयो । एन आर सि फारिलाइ निफ्राय बोखारजानाय भारतारि नोगोरारिफोरखौ आसामनि गिबि मन्थ्रि सर्बानन्द सन'वाल आरो देहा सावस्रि आरो रांङारि बिफाननि मन्थ्रि ड°हिमन्त बिश्व शर्मा खौ आयेन बादियै मदद होनायनि थाखाय साबायखर होयो । बिथां फरायसा आफादनि दैदेनगिरिया दाजाबदेरनानै बुंङोदि जोबथा नोगोरारि सोदांनाय फारिलायाव बोखारजानाय सुबुंनि गेजेराव गोबांङानो बेंगलि हारिनि होनना खौरां मेलनि गेजेरजों बुंथियो ।   
ए ए बि वाय एस एफा हाजेलानो रिफुजीनि फोरमानलाइनि थाखाय दाय हमदों